משנה תורה לרמב"ם, ספרי משפטים-שופטים, מהדורה מדויקת על פי כתבי יד, מנוקדת ומבוארת, בצירוף מפתחות. עורך ראשי יוחאי מקבילי. עורכי משנה יחיאל קארה וצוות "מכון משפטי ארץ". "מפעל משנה תורה" לשחזור הנוסח המדויק ולביאורו. ישיבת "אור וישועה" בשיתוף עם "מכון משפטי ארץ", חיפה תש"ע. מהדורת כיס, 2 כרכים. 352 עמודים+400 עמודים. 

"אָמַר רַבִּי יִשְׁמָעֵאל: 
הָרוֹצֶה שֶׁיַּחְכִּים - יַעֲסֹק בְּדִינֵי מָמוֹנוֹת
 שֶׁאֵין לְךָ מִקְצוֹעַ בַּתּוֹרָה גָּדוֹל מֵהֶן, 
שֶׁהֵן כַּמַּעְיָן הַנּוֹבֵעַ"

 (משנה בבא בתרא י,ט)
תקציר: ספרי משפטים ושופטים בנוסח מדויק ובביאור תמציתי, בצירוף נספחים מעשיים. יכול ללוות את לומדי הדף היומי לבקיאות ולסיכום לימודיהם, ויותר מכך: להעמיד עבורם תמונה מלאה וחיה של חלק גדול מסדר נזיקין, ולהחדיר בלבם את השאיפה למימוש הדברים באופן מעשי, ואת הבנת החזון היהודי השלם במלואו.
לומדי הדף היומי בסדר נזקים מקיפים את המשפט העברי הנפרס בתמציתיות בתיאורו של הרמב"ם בארבעת הספרים האחרונים מתוך ארבעה-עשר ספרי "משנה תורה", המכונים "היד החזקה": נזקים (כך השם בכתבי היד ולא נזיקין כבארמית)-קניין-משפטים-שופטים. אלו באים לידי ביסוס מנהיגותי בשני המוסדות המכוננים של האומה היהודית: המשפט והשלטון. שני מוסדות אלו תוארו בחרט אומן בספרו של הרמב"ם, ספר "שופטים", הנחשב "הדובדבן שבקצפת" של משנה תורה. ומהי השאיפה בהקמת המוסדות האלו? מהו חזונם? לכאורה, הכל יאמרו שמטרת השלטון להקים חברה צודקת, ויצטטו את דברי הרמב"ם, "שאין מעמידים מלך תחילה אלא לעשות משפט ומלחמה" (מלכים ד,י), ויאמרו שמטרתה של הסנהדרין להיות המוסד המרכזי העליון והמכריע בדיני ישראל, ויצטטו את דבריו ש"בית דין הגדול שבירושלים הם עיקר תורה שבעל פה, והם עמוד ההוראה, ומהם חוק ומשפט יוצא לכל ישראל, ועליהם הבטיחה תורה [שהתורה אמרה שחובה לסמוך ולבטוח על דבריהם]" (ממרים א,א). וכפי שנראה להלן, אף על פי שיש בהקמת המערכת המשפטית העברית משום הישג אנושי גדול, אין היא חזות הכל. זהו רק השלב הראשון בדרך לשלמות האדם ושלמות החזון היהודי.

בתיאור התמונה השלמה יש מוסד שלישי, לכאורה מובלע, כלומר המקדש, הנמצא בתווך בין שני המוסדות הללו: הוא נוסד על ידי המלך (מלכים א,א), ובו שוכן המוסד המשפטי העליון (סנהדרין א,ג). הדבר נובע מחזון נשגב: מטרתם של שני המוסדות נזכר בלשונו של הרמב"ם "לתקן עולם" (ממרים א,ב; מלכים ג,י). ביטוי זה, שנתפס כתחילה כבא להעמיד מציאות חברתית מתוקנת ותו לא, מתברר בהמשך, בתפקידו של מלך המשיח, כבא לייסד מנהיגות יהודית-מדינית שמטרתה ברורה: "לתקן העולם כולו לעבוד את ה' ביחד" (מלכים יא,ד) או כנוסח המדויק ברמב"ם "לְתַכֵּן עולם במלכות שדי" (סדר התפילות בספר אהבה). ואין לתכן אלא לבסס ולהשתית. 

הדברים מבוארים יותר בפרק שלם בספר "מורה הנבוכים". השאיפה הגדולה של המנהיגות היהודית היא לעצב את תפיסותיו של היהודי ולהצעידו אל שיא מעמד האדם במציאות, "בתקינות הדעות, בהדגשה למתן השקפות נכונות בה' יתעלה תחילה, ובמלאכים [כוחות הנהגת ה'], ורצונה להחכים את האדם ולהבינו ולהעירו, עד שידע את כל המציאות כפי הצורה האמיתית" (מו"נ ב,מ) זו דרגתה הנעלה ביותר של המנהיגות היהודית. וכשיש תורה המדריכה להנהגה כזו, "תדע שאותה התורה א-לוהית". גם הרמב"ם, בתיאור ההוויה היהודית המחייבת לשאוף אליה, מצעידנו אט אט לתיאור ימות המשיח, שכל תכליתם מיצוי כוחותיו של האדם ומהותו בהכרת ה' בלבד.

לשם צריך להגיע. את זה צריך להכיר. כל אחד. בוודאי לומדי הדף היומי, השוקעים בעולמה של תורה. ספר "משנה תורה", שלצערנו הפך ברבות השנים לעיסוקם של תלמידי חכמים בלבד, יועד מתחילה, כהצהרת הרמב"ם, "שיידעם הכול: גדול וקטן, איש ואישה, בעל לב רחב ובעל לב קצר" (תלמוד תורה ד,יג). וראוי לשוב למטרה הזאת. ראוי לזכור בסופו של כל דף מהי המטרה הסופית אליה יש להתקדם. כשעם שלם יודע מהו החזון הגדול, מהו היעד, לא הולכים לאיבוד. הנתיב הסלול שהרמב"ם מציע לנו הוא ראייה שלמה של היעדים הגדולים: המקדש, הטהרה, המשפט העברי, המלכות, הנזירות, הנבואה - שיש בהם כדי להפיח תנועה לכיוון אחד ברור ומוכרע. ההכרעה שהרמב"ם נוקט בה בכל הספר מעקרת את הרוח המדולדלת, חסרת היעד, האוהבת להנציח את המחלוקות, את חוסר האונים ואת המבוכה ורפיון המעשה. גם אם אין פוסקים הלכה בכל דבר כדעת הרמב"ם, הדרך שהוא מסרטט היא ברורה, היעדים בה מוגדרים היטב. זו היא האסטרטגיה היהודית במיטבה. 

ספר "שופטים" ספוג כולו ברוח השאיפה המעשית לשמש יסוד למדינה היהודית שראה הרמב"ם לנגד עיניו: הדרכתו הרעננה והנשגבת לחייל היהודי ("יישען על מקווה ישראל ומושיעו בעת צרה, ויֵדע שעל יחוד השם הוא  עושה מלחמה, וישים נפשו בכפו" - מלכים ז,טו); וכן למלך היהודי ("ויהיה חונן ומרחם לקטנם ולגדולם, ויצא ויבוא בחפציהן ובטובתם... ויסבול טרחם ומשאם... שלבו הוא לב כל קהל ישראל"  - מלכים ב,ו; ג,ו); וכן לחידוש הסנהדרין ("נראים לי הדברים שאם הסכימו כל החכמים שבארץ ישראל למנות דיינים ולסמוך אותם - הרי אלו סמוכים" - סנהדרין ד,יא); ולשופט היהודי ה"ראוי להורות בכל התורה כולה",(שם ד,ח) כשם שספר "משנה תורה" "מקבץ לכל התורה כולה" (פתיחה למשנה תורה, לט). כל אלו הן הכוונות להביט למרחק, ולא רק לכאן ולעכשיו. 
זהו ספר של חזון גדול. שלא רק מביא את הדיון התלמודי לכדי סיכום הלכתי, אלא מטעים אותם ומכוון אותם ליעדים נשגבים.

הספר הקודם לו, ספר "משפטים" עוסק בהתקשרויות ממוניות הנרקמות בין בני האדם, שתחילתן טובה וסופן רע. מהן תחילתן בקשר טוב של שמירה על נכסי הזולת, של השאלתם או של השכרתם, וסופן עלול לבוא לידי אבדן; מהן העסקת עובד העלולה להסתיים במפח נפש ואי כיבוד הסכם בין שני צדדים או בהפסקת העבודה; מהן תחילתם במתן הלוואה לנזקק העלולה לבוא לידי ניצול ועושק, או בהלוואה שבעליה אינו יכול להחזירה, או שהוא כופר בתביעה, בין בכולה בין במקצתה; ומהן חלוקת ירושה העלולה להביא לידי ריב ומצה בין היורשים וכיוצא בזה.

העומד נוכח יסודות המשפט העברי, מסיכום ברור ומוכרע מהדיון התלמודי, ומתבונן הן בשאיפה הכללית של חיפוש הצדק והן בפרטי פרטיו, אינו יכול שלא להתפעל מן הרגישות שבדינים הללו, מן האיזון בין שימושם ושעבודם של נכסים לבין חירותו ואחריותו של האדם: ההנחיות שכופים כדי למנוע מידת סדום, כשזה נהנה וזה לא חסר (שכירות ז,ח) אי קיום עונש גופני על חיובים ממוניים (מלווה ולווה ב,א) ; מידת גמירות הדעת הנדרשת כדי לקבל התחייבות; החומרה שבהפרת התחייבות; הזהירות היתרה שלא לעשות עושר ממצוקתם של אחרים (ריבית); מיעוט השימוש בשבועות, בשעה שבני אדם היו מתייראים מלשאת לשווא את שמו של הקדוש ברוך הוא; העושה טובה לחברו שלא מדעתו - על חברו לשלם על מה שנהנה בעשייתו (כגון שכירות ט,ט); וכלה בדאגה ליתומים ולאלמנות, עד שנקבע הכלל שבית דין הוא אביהם של יתומים (סוף הספר) . 

ההלכות המזומנות בסדר נזיקין ובספר זה מתארות מציאות המזמנת אותנו למאמץ מחשבתי, להקיש דבר לדבר ולהפיק כמעיין הנובע פיתרונות לבעיות דומות שלא נידונו בו. זו גם משמעותו של הביטוי "וכן כל כיוצא בזה", שחמישית מכלל מאות רבות של הופעותיו במשנה תורה מצויה בספר זה. ההלכות הללו תובעות מאמץ מחשבתי, לצייר את המציאות הנידונה (כשליש מכלל סיפורי "מעשה באחד ש..." או "מעשה באישה..." באים בספר זה), להבין את היבטיה, לשקול את צדדי הדין ולהבין את הכרעת ההלכה. להקיש דבר מדבר, מלאכה גדולה היא, שהרי במציאות אין לך דבר המתאים בדיוק להלכה מסוימת אחת. 

אפשר שהלומד דף יומי ואפילו הלומד הלכות אלו יתאמץ ויבין את כולן, ומעולם לא ישאל את עצמו היאך אפשר להביאן לידי ביטוי בחיי המעש. לנוכח זאת, התאמצו עורכי הספר התאמצות יתרה להזמין את הלומד להבין את התמונה הגדולה של המשפט ויסודותיו, על אף המסגרת המצומצמת שקבעו לעצמם. זאת על ידי ביאור הבוחר במונחים עכשוויים, כגון "מעסיק" ו"עובד" במקום "בעל בית" ו"פועל", וסיכומים וכותרות משנה המספקות מבט רחב על ההלכות. וכן על ידי הוספת נספחים המסייעים למימוש ההלכות בחיי המעש: חוזה עבודה, חוזה שכירות דירה, שטר צוואה, קיצור הלכות ריבית ושטר היתר עסקה. אלו קוראים לאדם לממש את לימודיו, כי כבר אמרו חכמינו ש"לא המדרש הוא העיקר אלא המעשה" (אבות א,יז).  ושהתלמוד קודם למעשה, מפני ש"התלמוד מביא לידי מעשה" (תלמוד תורה ג,ג).
הביאור נכתב בשיטת "הרמב"ם על פי הרמב"ם", כשרוב הפירושים נובעים מדברי הרמב"ם עצמו בספר "משנה תורה" עצמו, בפירוש המשניות שלו, באיגרותיו, בתשובותיו ואפילו בספר "מורה הנבוכים". הביאור מכוון לפשט הבנת הרמב"ם עפ"י הפרשנים הקלסיים, ויש בו פנינים לא מעטים אף לתלמידי חכמים.

משפטים-שופטים הם חלק מסדרה מבוארת הבאה להנגיש את הרמב"ם לכל החפץ. הספרים בשלב זה יוצאים במהדורת כיס שאפשר לקחת לכל מקום. ספר מכוון-מטרה של סיכום לימודי ומלא חזון.

